כוכב יאיר צור יגאל

שכונות

בשנת 1998 התקבלה ההחלטה לאחד את שני היישובים. באוקטובר 2002 חתם שר הפנים על החלטת האיחוד ובאוקטובר 2003 נכנס האיחוד לתוקף.

כוכב יאיר

בסוף 1980 הקימה קבוצה של צעירי תנועת החרות (בראשותם של מיכאל איתן, יאיר ניב ואלי רייך), קבוצה של עולים מדרום אפריקה וקבוצה של עובדי משרד הביטחון את גרעין המייסדים של היישוב כוכב יאיר, שנקרא על שם אברהם שטרן (יאיר), מייסד הלח"י (שטרן בהולנדית: כוכב). תקציב ההקמה אושר בשנת 1983. בראש האגודה עמד יאיר ניב (1980–1984), מיכאל איתן החליף אותו וכיהן בתפקיד עד ל-1990. בשנים הראשונות התגלו חילוקי דעות כספיים בין התושבים לאגודה, ופיתוח התשתיות ומבני הציבור התעכב. עם היבחרו של מיכאל איתן לכנסת בשנת 1986 מונה אלי רייך למנכ"ל האגודה לפיתוח כוכב יאיר ובמסגרת תפקידו פעל להכרת משרד הפנים ביישוב החדש כראשות מקומית. עם הכרזת משרד הפנים ב-1987 על כוכב יאיר כמועצה מקומית, נבחר אלי רייך בבחירות פנימיות לראש המועצה הממונה הראשון. בבחירות המוניציפליות הראשונות בכוכב יאיר נבחר דוד ראש לראשות המועצה.
גרעין המייסדים עלה על הקרקע בספטמבר 1981, מנה 15 משפחות שגרו במגורים זמניים ב"מצפה" ללא כל תשתית מוקדמת של חשמל או מים. לאחר שנתיים החלה בניית שלב א' של יישוב הקבע, וזו הושלמה ב-1986 וכללה 500 משפחות. שלבים נוספים של בנייה בוצעו במשך השנים הבאות. בשכונה מתגוררות כ-1,130 משפחות. עד שנת 1988 השתייך היישוב למועצה אזורית דרום השרון, ובין 1988 ל-2003 היה מועצה מקומית עצמאית.
רבים מבכירי מערכת הביטחון בישראל בחרו להתגורר בכוכב יאיר, ובהם אהוד ברק, שאול מופז, דני יתום, גדעון עזרא, מנחם עינן ועוזי דיין.

צור יגאל

צור יגאל הוקם כיישוב עצמאי במסגרת פרויקט "שבעת הכוכבים".
שם היישוב בנוי מצירוף המילים "צור" שפרושי סלע, על סמך הנוף הסלעי ששרר במקום, ו-"יגאל" על שמו של חבר הכנסת יגאל כהן.
מיום הקמתו ועד האיחוד עם כוכב יאיר, השתייך צור יגאל למועצה אזורית דרום השרון.
צור יגאל מונה כ-1,401 משפחות, מתוכן כ-400 משפחות דתיות. בצור יגאל יש יותר בתים מאשר בכוכב יאיר.
בשנת 2015, ועדת הגבולות של משרד הפנים החלה לדון בשינוי תחום השיפוט בין כוכב יאיר-צור יגאל לבין מועצה אזורית דרום השרון. ההצעה שעומדת על הפרק היא שהיישוב צור יצחק (שממוקם כקילומטר אחד מצפון לכוכב יאיר), מאופיין ברובו בבנייה רוויה ויש בו כ-1,400 דירות, ושייך למועצה אזורית דרום השרון, יועבר לתחום אחריותה של המועצה המקומית כוכב יאיר-צור יגאל. בדומה לאיחוד שנעשה בין היישובים מכבים-רעות לעיר מודיעין.

אוכלוסייה

לפי נתוני הלשכה המרכזית לסטטיסטיקה (הלמ"ס) נכון לסוף 2018, מתגוררים בכוכב יאיר צור יגאל 8,773 תושבים (מקום 175 בדירוג רשויות מקומיות בישראל). האוכלוסייה גדלה בקצב גידול שנתי של ‎-1.3%‏.   לפי נתוני הלמ"ס נכון לסוף 2017, לכוכב יאיר צור יגאל דירוג של 9 מתוך 10, במדד חברתי-כלכלי - אשכול לשנת 2015. אחוז הזכאים לתעודת בגרות מבין תלמידי כיתות י"ב בשנת ה'תשע"ז (2016-‏2017) היה 86.8%. השכר החודשי הממוצע של שכיר במשך שנת סוף 2016 היה 14,084 ש"ח (ממוצע ארצי: 8,913 ש"ח).
להלן גרף התפתחות האוכלוסייה ביישוב:

חינוך

ביישוב פועלים ארבעה בתי ספר. בית ספר יסודי ממלכתי "קשת" ובית ספר יסודי ממלכתי דתי "דקל" נמצאים בכוכב יאיר. בית ספר יסודי מלכותי "נוף צורים" נמצא בצור יגאל. חטיבת הביניים "רמון" ע"ש האסטרונאוט הישראלי אילן רמון, משרתת את תלמידי גיל החטיבה של היישוב כולו ונמצאת בכוכב יאיר. תלמידי התיכון ביישוב מופנים לעמי אסף, לבית חינוך ירקון או לתיכון אורט שפירא שנמצא בכפר סבא. בקיץ 2015, כפר סבא סירבו להמשיך ולקבל את תלמידי כוכב יאיר, ורוב התלמידים התפזרו בין בתי הספר עמי אסף, ירקונים ואורט שפירא. דבר זה גרם לשביתת תלמידים בתחילת שנת הלימודים התשע"ו, שדחתה את תחילת לימודיהם בחודש. התלמידים הדתיים עוברים בדרך כלל לרעננה או למכינה בכפר סבא, והבנות עוברות בדרך כלל לכפר סבא, רעננה או הרצליה.
ביישוב פועלות מספר תנועות נוער: שני שבטי תנועת הצופים - שבט אפיק מצור יגאל ושבט צור מכוכב יאיר, סניף של בני עקיבא, וסניף של תנועת "כנפיים של קרמבו" לילדים עם צרכים מיוחדים, הפועל בחטיבת הביניים "רמון".

שירותי דת

בכוכב יאיר שלושה בתי כנסת, שניים אשכנזים, "הגדול" ו"בית אל", ואחד ספרדי - "אהבת ישראל". בצור יגאל שלושה בתי כנסת: אשכנזי, תימני וספרדי.
בכוכב יאיר ובצור יגאל פועלים שני בתי חבד בראשות הרב דב גרינברג שנותן שירותי דת לתושבים, שיעורי תורה, פעילות לילדים ונוער לקראת החגים ומועדי ישראל וערבי נשים.